Broj: 711-I-1375-M-105/21-02-12

Zagreb, 17. kolovoza 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. i članka 18. stavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Marija Ćaćića, gradonačelnika Grada Knina,** za davanjem mišljenja Povjerenstva, na 138. sjednici, održanoj 17. kolovoza 2021.g., daje sljedeće

**ODLUKU**

**Na temelju članka 12. ZSSI-a,** **dužnosnik Marijo Ćaćić, gradonačelnik Grada Knina može uz obnašanje navedene dužnosti obnašati i dužnost predsjednika Popisnog povjerenstva ispostave u Kninu, ali bez prava na naknadu za obavljanje iste.**

Obrazloženje

Zahtjev za davanjem mišljenja Povjerenstva podnio je dužnosnik, Marijo Ćaćić, gradonačelnik Grada Knina. U knjigama ulazne pošte zahtjev je zaprimljen 6. kolovoza 2021., pod poslovnim brojem: 711-U-4259-M-105/21-01-5 te je povodom istog otvoren predmet broj: M-105/21.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona.

Uvidom u Registar dužnosnika utvrđeno je da Marijo Ćaćić dužnost gradonačelnika Grada Knina obnaša od 4. lipnja 2021. te je povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu upućuje na odredbe Zakona o popisu stanovništva, kućanstava i stanova u Republici Hrvatskoj 2021. godine („Narodne novine“ broj 25/20 i 34/21, dalje u tekstu: ZPS) te navodi da ga je sukladno odredbama ZPS-a Županijsko popisno povjerenstvo za provedbu Popisa 2021., imenovalo, kao gradonačelnika, za predsjednika Povjerenstva ispostave u Kninu. Slijedom navedenog, traži mišljenje je li ova dužnost iz ZPS-a javna dužnost u smislu citirane odredbe ZSSI-a, smatra li se da je citirana iznimka iz ZSSI-a propisana ZPS-om, odnosno ima li pravo na naknadu za obavljanje posla predsjednika Povjerenstva ispostave u Kninu, s obzirom da je imenovan za predsjednika ex lege te i činjenicu da ne prima plaću za obavljanje dužnosti gradonačelnika, nego naknadu.

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan, dužnosnik ne smije obnašati drugu javnu dužnost, osim ako je zakonom drugačije propisano. Pritom Zakon ne pravi razliku obnaša li dužnosnik svoju dužnost profesionalno ili volonterski.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 4. stavkom 1. ZSSI-a propisano je da se plaćom dužnosnika, u smislu toga Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti. Slijedom navedenog se i naknada za rad, koju na temelju članka 90.a stavka 2. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12. i 19/13.) imaju pravo primati gradonačelnici, općinski načelnici i njihovi zamjenici koji istu dužnost obnašaju volonterski, smatra plaćom dužnosnika u smislu članka 4. stavka 1. odnosno članka 12. ZSSI-a.

Uvidom u izvješće o imovinskom stanju koje je dužnosnik Marijo Ćaćić podnio Povjerenstvu 1. srpnja 2021. povodom stupanja na dužnost utvrđeno je da dužnost gradonačelnika Knina obnaša volonterski uz primanje naknade plaće.

Dužnost voditelja popisnog centra ne predstavlja neku od dužnosti u smislu ZSSI-a. Međutim, pojam „druga javna dužnost" ne odnosi se samo na dužnosti na čije se obnašatelje, kao dužnosnike iz članka 3. ZSSI-a, izravno primjenjuju odredbe toga Zakona, već se taj pojam odnosi na širi krug dužnosti koje se smatraju javnom dužnošću s obzirom na zakonom propisani način i temelj stupanja na dužnost i ograničenost mandata obnašatelja tih javnih dužnosti, nadležnosti tijela u kojem se dužnost obnaša, odgovornost prema građanima i drugo.

Člankom 21. stavkom 1. ZPS-a propisano je da Županijska popisna povjerenstva osniva župan, a Popisno povjerenstvo Grada Zagreba gradonačelnik Grada Zagreba do 30. rujna 2020.

Stavkom 2. istog članka propisano je da Županijska popisna povjerenstva odnosno Popisno povjerenstvo Grada Zagreba mogu imati najviše sedam članova.

Predsjednik županijskoga popisnog povjerenstva jest župan, a tajnik je voditelj odjela u područnoj jedinici Zavoda ili zaposlenik ispostave područne jedinice Zavoda, stoji u stavku 3. navedenog članka.

Člankom 23. stavkom 1. ZPS-a propisano je da popisna povjerenstva ispostava (u daljnjem tekstu: Povjerenstva ispostava) za provedbu Popisa na području ispostava iz članka 25. stavka 1. ovoga Zakona osniva županijsko popisno povjerenstvo do 30. studenoga 2020. Stavkom 3. navedenog članka propisano je da predsjednik Povjerenstva ispostave jest gradonačelnik odnosno općinski načelnik, a ostali članovi imenuju se iz redova predstavnika tijela i stručnih službi gradova i općina na području za koje je Povjerenstvo ispostave osnovano.

Člankom 42. ZPS-a propisano je da se sredstva za financiranje pripreme, organizacije i provedbe Popisa te obrade i objavljivanja rezultata Popisa osiguravaju u državnom proračunu Republike Hrvatske.

Člankom 45. ZPS-a propisano je da sudionici Popisa imaju pravo na naknadu za svoj rad, osim ako je isplata naknade u suprotnosti s propisima u Republici Hrvatskoj.

Slijedom navedenog, Povjerenstvo zaključuje kako dužnost predsjednika Povjerenstva ispostave u Kninu predstavlja obnašanje druge javne dužnosti u smislu članaka 7., 12. i 13. ZSSI-a, imajući u vidu njegove ovlasti i način imenovanja.

Povjerenstvo ističe da su člankom 89. Zakona o lokalnim izborima („Narodne novine“, broj: 144/12.) taksativno propisane nespojive dužnosti gradonačelnika i njihovih zamjenika te da istim odredbama nije propisana nespojivost ovih dužnosti s obnašanjem javne dužnosti u popisnim povjerenstvima ispostava. S obzirom da je odredbama članka 89. Zakona o lokalnim izborima izričito propisan institut nespojivih dužnosti s dužnošću gradonačelnika i njegovih zamjenika, Povjerenstvo tumači da je na taj način posebnim zakonskim odredbama, u smislu članka 13. stavka 1. ZSSI-a, gradonačelnicima i njihovim zamjenicima dopušteno istovremeno obnašanje onih dužnosti koje nisu izričito zabranjene.

Odredbama Zakona o lokalnoj i područnoj (regionalnoj) samoupravi, kao niti odredbama Zakona o plaćama u lokalnoj i područnoj (regionalnoj) samoupravi („Narodne novine“, broj 28/10.), nije propisano pravo gradonačelnika i njihovih zamjenika da, pored plaće ili volonterske naknade koju primaju za obnašanje ove dužnosti, primaju i novčanu naknadu za istovremeno obnašanje javne dužnosti predsjednika Popisnog povjerenstva ispostave.

Slijedom navedenog, dužnosnik Marijo Ćaćić može istovremeno uz obnašanje dužnosti gradonačelnika Grada Knina, kao drugu javnu dužnost obnašati i dužnost predsjednika Popisnog povjerenstva ispostave u Kninu, ali s obzirom da za volontersko obnašanje dužnosti gradonačelnika Grada Knina već prima naknadu, ne može istovremeno primati i novčanu naknadu za obnašanje druge javne dužnosti.

Sijedom navedenog, Povjerenstvo je donijelo mišljenje kao što je navedeno u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl.iur.

Dostaviti:

1. Dužnosnik Marijo Ćaćić, elektroničkom dostavom

2. Objava na internetskoj stranici Povjerenstva

3. Pismohrana